ΑΠΟΦΑΣΗ ΤΟΥ ΣΥΜΒΟΥΛΙΟΥ της 1ης Φεβρουαρίου 1993 σχετικά με τη σύναψη, εξ ονόματος της Κοινότητας, της σύμβασης για τον έλεγχο της διασυνοριακής διακίνησης επικίνδυνων αποβλήτων και της διάθεσής τους (σύμβαση της Βασιλείας)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 130 Ρ,

την πρόταση της Επιτροπής,

τη γνώμη του Ευρωπαϊκού Κοινοβουλίου (1),

τη γνώμη της Οικονομικής και Κοινωνικής Επιτροπής (2),

Εκτιμώντας:

ότι, δυνάμει της απόφασης του Συμβουλίου της 28ης Οκτωβρίου 1988, η Επιτροπή έλαβε μέρος, εξ ονόματος της Κοινότητας, σε συνεννόηση με τους εκπροσώπους των κρατών μελών, στις διαπραγματεύσεις στο πλαίσιο των συνεδριάσεων ad hoc ομάδας εργασίας υπό την αιγίδα του προγράμματος των Ηνωμένων Εθνών για το περιβάλλον (UNEP) με σκοπό την κατάρτιση γενικής σύμβασης όσον αφορά τον έλεγχο της διασυνοριακής διακίνησης επικίνδυνων αποβλήτων-

ότι, κατόπιν των διαπραγματεύσεων αυτών, εγκρίθηκε, στις 22 Μαρτίου 1989, η σύμβαση για τον έλεγχο της διασυνοριακής διακίνησης επικίνδυνων αποβλήτων και της διάθεσής τους, (Σύμβαση της Βασιλείας), την οποία στη συνέχεια υπέγραψε η Κοινότητα βάσει εντολής που έλαβε με την απόφαση του Συμβουλίου της 21ης Μαρτίου 1989-

ότι στόχος της σύμβασης είναι να συμβάλει στην προστασία του περιβάλλοντος εν σχέσει προς τα απόβλητα χάρις σ'έναν αυστηρότερο έλεγχο της διασυνοριακής διακίνησης επικίνδυνων και άλλων αποβλήτων και χάρις σε μια υγιή από οικολογική άποψη διαχείριση των αποβλήτων αυτών- ότι ορίζει, σχετικώς, διαδικασίες ελέγχου των εισαγωγών, των εξαγωγών και της διαμετακόμισης-

ότι το Συμβούλιο, εκδίδοντας τον κανονισμό (ΕΟΚ) αριθ. 259/93 του Συμβουλίου της 1ης Φεβρουαρίου 1993 σχετικά με την παρακολούθηση και τον έλεγχο της μεταφοράς αποβλήτων στο εσωτερικό της Κοινότητας, καθώς και κατά την είσοδο και έξοδό τους (3), καθόρισε κανόνες για τον περιορισμό και των έλεγχο των μεταφορών αυτών- ότι οι εν λόγω κανόνες αποσκοπούν, μεταξύ άλλων, στο να προσαρμοσθεί το υπάρχον κοινοτικό σύστημα επιτήρησης και ελέγχου των διακινήσεων αποβλήτων στις απαιτήσεις της σύμβασης της Βασιλείας καθώς και της τέταρτης σύμβασης ΑΚΕ-ΕΟΚ-

ότι, σύμφωνα με τα άρθρα 22 και 23, η σύμβαση της Βασιλείας είναι ανοικτή προς κύρωση, αποδοχή ή έγκριση και προσχώρηση από κράτη και προς τυπική επικύρωση ή αποδοχή από πολιτικούς οργανισμούς ή/και οργανισμούς οικονομικής ολοκλήρωσης,

ΑΠΟΦΑΣΙΖΕΙ:

Άρθρο 1

Η σύμβαση για τον έλεγχο της διασυνοριακής διακίνησης επικίνδυνων αποβλήτων και της διάθεσής τους, όπως συνομολογήθηκε στη Βασιλεία στις 22 Μαρτίου 1989, εγκρίνεται εξ ονόματος της Ευρωπαϊκής Οικονομικής Κοινότητας.

Το κείμενο της σύμβασης προσαρτάται στην παρούσα απόφαση.

Άρθρο 2

Ο Πρόεδρος του Συμβουλίου καταθέτει, εξ ονόματος της Κοινότητας, την πράξη εγκρίσεως στο Γενικό Γραμματέα των Ηνωμένων Εθνών, όπως προβλέπεται από το άρθρο 22 της σύμβασης. (4).

2. Ο Πρόεδρος καταθέτει ταυτόχρονα τη δήλωση για την αρμοδιότητα που προσαρτάται στην παρούσα απόφαση σύμφωνα με το άρθρο 22 παράγραφος 3 της σύμβασης.

Άρθρο 3

Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων.

Βρυξέλλες, 1 Φεβρουαρίου 1993.

Για το Συμβούλιο

Ο Πρόεδρος

N. HELVEG PETERSEN

(1) ΕΕ αριθ. C 72 της 18. 3. 1991, σ. 67.(2) ΕΕ αριθ. C 31 της 6. 2. 1991, σ. 27.(3) ΕΕ αριθ. L 30 της 6. 2. 1993, σ. 1.(4) Η ημερομηνία της έναρξης ισχύος της σύμβασης, όσον αφορά την Κοινότητα, θα δημοσιευθεί στην Επίσημη Εφημερίδα των Ευρωπαϊκών Κοινοτήτων με τη φροντίδα της Γενικής Γραμματείας του Συμβουλίου.